SPALI หุ้นอ่อนตัวเป็นโอกาสเข้าลงทุน แนะซื้อเป้าหมาย 28.5 บ.
โบรกฯชี้ราคาหุ้น SPALI อ่อนตัวเป็นโอกาสเข้าลงทุน แนะซื้อเป้าหมาย 28.50 บาท
2 พ.ค. 2560

บล.กสิกรไทย ระบุในบทวิเคราะห์ (2 พ.ค.) ยังคงแนะนำซื้อ บริษัท ศุภาลัย จำกัด (มหาชน) หรือ SPALI ราคาเป้าหมายปี 60 ที่ 28.50 บาท โดยเห็นว่าหากราคาหุ้นปรับลดลงจากคาดการณ์กำไรไตรมาส 1/60 ที่คาดว่าจะลดลง 48% เทียบช่วงเดียวกันของปีก่อน และ 40% เทียบไตรมาสก่อนหน้า จะเป็นโอกาสการเข้าลงทุนที่ดีอีกครั้ง เนื่องจากว่าการลดลงดังกล่าวจะเป็นเพียงชั่วคราวจากราคาของ backlog ที่ค่อนข้างน้อยในไตรมาสนี้
หากแต่ยอดขายไตรมาส 1/60 ยังทำได้ดีมาก ซึ่งหากรวมกับแผนการรับรู้รายได้จาก backlog จำนวนมากในช่วงที่เหลือของปี คาดจะเห็นกำไรไตรมาส 2/60 เป็นต้นไปฟื้นตัวอย่างมีนัยสำคัญ ขณะที่โครงการใหม่ๆที่อยู่ในแผนของปี 2560 ส่วนใหญ่อยู่ในทำเลที่ดี ซึ่งน่าจะสร้างยอดขายที่ดีให้บริษัทได้ ซึ่งน่าจะเป็นปัจจัยผลักดันราคาหุ้นในระยะถัดไปได้เป็นอย่างดี